Gewilde komediereeks gekanselleer ná rassistiese twietRoseanne Barr in Maart vanjaar by die bekendstelling van die herleefde reeks van “Roseanne”. (Foto: Jordan Strauss/Invision/AP) Die Amerikaanse televisienetwerk ABC Entertainment het sy gewilde komediereeks Roseanne gekanselleer nadat die ster van die reeks, die omstrede aktrise Roseanne Barr, rassistiese aanmerkings op Twitter gemaak het. Barr het Maandagaand op Twitter na Valerie Jarrett, Barack Obama se voormalige raadgewer, as “ŉ produk van die Moslem-broederskap en The Planet of the Apes” verwys. Channing Dungey, hoof van ABC Entertainment, het dié aanmerking as “gruwelik, afstootlik en strydig met [ons] waardes” bestempel. Barr het die inskrywing op Twitter verwyder en dit ŉ “slegte grap” genoem, maar die skade is reeds aangerig. The Guardian berig Barr het intussen op Twitter gesê sy was onder die invloed van die voorskrifslaappil Ambien toe sy dié uitlating gemaak het. “Dit was 02:00 in die oggend en ek het Ambien geneem,” het sy op Twitter geskryf. “Dit was ook Memorial Day. Ek het te ver gegaan en wil nie hê dit moet verdedig word nie. Dit was onverdedigbaar.” Sy het ook na die UFC-aanbieder en komediant Joe Rogan se vorige opmerkings oor Ambien se “skrikwekkende” newe-effekte verwys. “Ek dink [hy] is reg oor Ambien. Ek maak nie verskonings op vir wat ek gesê het nie, maar ek het al vreemde goed gedoen terwyl ek Ambien gebruik het, soos om 02:00 in die oggend eiers teen ŉ muur te breek.” Barr se talentagentskap, ICM Partners, het ook hul dienskontrak met dié aktrise beëindig. Roseanne Barr. (Foto: ANA) Die herlewing van Barr se gelyknamige komediereeks uit die 1990’s was ŉ verrassingsuksesverhaal vir ABC, wat deur Walt Disney Co. besit word. Die reeks was reeds oorgehaal om ŉ fortuin vir die netwerk in te ryg met sy volgende seisoen. Die eerste nuwe episode van die reeks is in Maart deur meer as 25 miljoen mense gekyk, wat ŉ hoë syfer is vir ŉ televisienetwerk. ABC het ook verwag dat adverteerders na raming miljoene sou betaal vir die geleentheid om in die advertensiebreuk tussen Roseanne en The Big Bang Theory te sien te wees. Roseanne het as een van die min netwerkreekse wat oor ŉ werkersklasgesin handel aansienlik aandag getrek ná sy terugkeer na die kassie, toe Barr se karakter president Donald Trump ondersteun het. Dit het die reeks gewild gemaak onder konserwatiewe kykers, en Trump het sélf aangevoer die feit dat die karakter hom ondersteun, het baie met die reeks se sukses te doen. Barr self het ŉ geskiedenis dat sy op haar Twitter-profiel in politieke samesweringsteorieë delf en het Memorial Day afgerond met ŉ reeks verklarings. Jarrett, ŉ swart vrou, se naam het in kommentaar op Twitter wat verband hou met ŉ Obama-samesweringsteorie opgekom. Jarrett het gesê sy hoop mense sal ŉ les uit die voorval leer. “Ek is oukei, maar ek is bekommerd oor mense daar buite wat nie ŉ vriendekring of volgelinge het wat tot hul verdediging kom nie.” Wanda Sykes, komediant en een van die skrywers van Roseanne, het op Twitter gesê dat sy nie na die reeks sou terugkeer nie. Sara Gilbert, wat in Roseanne speel, het ook op Twitter gesê die aanmerking was gruwelik. Shonda Rhimes, skepper van gewilde reekse soos Grey’s Anatomy en Scandal het gesê Barr het gekry wat sy verdien het. “Soos ek vir my vierjarige sê: ŉ Mens maak besluite deur ŉ mens se dade. Roseanne het ŉ keuse gemaak. ŉ Rassistiese een. ABC het ŉ keuse gemaak. ŉ Menslike een.” Volgens Kantar Media het Roseanne na raming $45 miljoen uit advertensies verdien deur die nege episodes wat sedert Maart gebeeldsaai is. Die maatskappy beraam dat die 13 episodes wat vir die volgende reeks beplan was meer as $60 miljoen sou inbring.